Ognjen Vukojević

Kerjaya awal

Vukojević mula bermain bola sepak di Mladost Ždralovi dan berpindah ke NK Bjelovar sebelum memulakan kerjaya profesional di Slaven Belupo pada 2003. Beliau kemudian berpindah ke kelab Belgium, Lierse S.K. pada 2005 tetapi tidak diberi peluang untuk bermain dan beliau terpaksa pulang semula ke Croatia pada Disember 2005 dan menandatangani kelab Dinamo Zagreb.

Dinamo Zagreb

Vukojević membuat debut untuk Dinamo Zagreb ketika menang 3-0 ke atas Međimurje pada 4 Mac 2006.
Dalam musim luruh 2006, Vukojević membuat enam kemunculan Eropah untuk Dinamo Zagreb dan bermain keempat-empat perlawanan kelayakan Liga Juara-Juara UEFA menentang Ekranas, Arsenal dan Auxerre. Beliau menjaringkan satu gol untuk Dinamo ketika menang 5-2 ke atas Ekranas.
Dalam musim 2007–08, Vukojević bermain 12 perlawanan Dinamo Zagreb di pentas Eropah dengan bermain enam perlawanan kelayakan Liga Juara-Juara dan enam lagi di Piala UEFA. Beliau menjaringkan empat gol di pentas Eropah. Di liga domestik pula, beliau menjaringkan 11 gol daripada 29 penampilan liga dan Dinamo memenangi trofi liga ketiganya. Dinamo juga memenangi Piala Croatia.

Dynamo Kyiv

Pada 26 Mei 2008, Vukojević menandatangani kontrak lima tahun bersama kelab Ukraine, Dynamo Kiev. Beliau membuat debut di Liga Perdana Ukraine pada 19 Julai 2008 ketika Dinamo Kiev menang 2-0 ke atas Illichivets.
Vukojević bermain empat perlawanan kelayakan Liga Juara-Juara untuk Dinamo Kiev menentang Drogheda United dan Spartak Moscow. Dalam perlawanan pertamanya di Liga Juara-Juara menentang Arsenal, beliau dihadiahkan sepakan penalti selepas dikasari oleh [Bacary Sagna]] dan Ismaël Bangoura menjaringkan gol pembukaan Dinamo Kiev.
Pada 4 Oktober 2008, Vukojević menjaringkan gol pertamanya untuk Dynamo Kyiv ketika pasukannya membelasah Kharkiv, 4-0 dalam saingan Liga Perdana Ukraine. Beliau muncul dalam enam perlawanan Liga Juara-Juara dan membantu kelabnya menghabiskan tempat ketiga untuk layak ke Liga Europa. Beliau meledak gol pertamanya di pentas Eropah pada 12 Mac 2009 dalam perlawanan pertama pusingan 16 menentang Metalist Kharkiv. Beliau terlepas perlawanan kedua akibat beliau memilki dua kad kuning dan Dynamo menang melalui gol lawan dan melangkah ke suku akhir. Ketika perlawanan kedua suku akhir menentang Paris Saint Germain, beliau menjaringkan gol akhir perlawanan, 3-0 dan Dynamo melangkah ke separuh akhir dengan agregat 3-0.
Selepas kehilangan posisinya di Dynamo Kyiv, Vukojević kemudian dipinjam ke Spartak Moscow sehingga penghujung musim 2012–13.
Pada 11 Ogos 2014, Vukojević sertai semula kelab lamanya, Dinamo Zagreb secara pinjaman.

Kerjaya antarabangsa

Vukojević dipanggil untuk sertai pasukan kebangsaan Croatia pada Ogos 2007. Beliau membuat debut antarabangsa untuk Croatia pada 16 Oktober 2007 dalam perlawanan persahabatan menentang Slovakia. Beliau memasuki padang pada separuh masa kedua dan menjaringkan gol pertama antarabangsanya dua minit selepas separuh masa kedua bermula untuk memberikan kedudukan selesa 2-0 dan keputusannya Croatia menang 3-0.
Vukojević sebahagian daripada skuad Croatia yang beraksi di UEFA Euro 2008 dan beliau bermain sebanyak dua perlawanan untuk pasukan kebangsaannya. Beliau menggantikan Ivica Olić dalam perlawanan pembukaan menentang Austria dan beliau bermain 90 minit penuh ketika perlawanan terakhir peringkat kumpulan menentang Poland di mana Croatia menang tipis 1-0.
Pada 27 Jun 2014, Vukojević mengumumkan persaraan dari bola sepak antarabangsa.